amanoisuno/poetBack huggingface dataset:
宴柳毅詩 洞庭龍君 
大天蒼蒼兮大地茫茫，人各有志兮何可思量。狐神鼠聖兮薄社依牆，雷霆一發兮其孰敢當。荷貞人兮信義長，令骨肉兮還故鄉，永言慚愧兮何時忘。上天配合兮生死有途，此不當婦兮彼不當夫。腹心辛苦兮涇水之隅，風霜滿鬢兮雨雪羅襦。賴明公兮引素書，令骨肉兮家如初，永言珍重兮無時無。碧雲悠悠兮涇水東流，傷嗟美人兮雨泣花愁。尺書遠達兮以解君憂，哀冤果雪兮還處其休。荷君和雅兮感甘羞，山家寂寞兮難久留，
鑄鏡歌 龍護老人 
盤龍盤龍，隱於鏡中。分野有象，變化無窮。興雲吐霧，行雨生風。上清仙子，來獻聖聰。
示韋泛祿命 冥吏 
前陽複後楊，後楊年年強，七月之節歸玄鄉。
贈僧 滕傳胤 
卓立不求名出家，長懷片志在青霞。今日英雄氣沖蓋，誰能久坐寶蓮花。
贈人 滕傳胤 
平生才不足，立身信有餘。自歎無大故，君子莫相疏。
鄭鋒宅神詩 滕傳胤 
浦口潮來初淼漫，蓮舟搖颺采花難。春心不愜空歸去，會待潮回更折看。忽然湖上片雲飛，不覺舟中雨濕衣。折得蓮花渾忘卻，空將荷葉蓋頭歸。
與鄭德璘奇遇詩 水府君 
物觸輕舟心自知，風恬煙靜月光微。夜深江上解愁思，拾得紅蕖香惹衣。纖手垂鉤對水窗，紅蕖秋色豔長江。既能解佩投交甫，更有明珠乞一雙。湖面狂風且莫吹，浪花初綻月光微。沈潛暗想橫波淚，得共鮫人相對垂。洞庭風軟荻花秋，新沒青娥細浪愁。淚滴白蘋君不見，月明江上有輕鷗。昔日江頭菱芡人，蒙君數飲松醪春。活君家室以為報，珍重長沙鄭德璘。
笑巫詩 李序 
魍魎何曾見，頭旋即下神。圖他衫子段，詐道大王嗔。
霅溪夜宴詩 水神 
濁波揚揚兮凝曉霧，公無渡河兮公竟渡。風號水激兮呼不聞，提衣看入兮中流去。浪排衣兮隨步沒，
霅溪夜宴詩 水神 
悲風淅淅兮波綿綿，蘆花萬里兮凝蒼煙。虯螭窟宅兮淵且玄，排波疊浪兮沈我天。所覆不全兮身甯全，溢眸恨血兮徒漣漣。誓將柔荑抉鋸牙之喙，空水府而藏其腥涎。青娥翠黛兮沈江壖，碧雲斜月兮空嬋娟。吞聲飲恨兮語無力，徒揚哀怨兮登歌筵。
霅溪夜宴詩 水神 
白露漙兮西風高，碧波萬里兮翻洪濤。莫言天下至柔者，載舟覆舟皆我曹。
霅溪夜宴詩 水神 
君不見夜來渡口擁千艘，中載萬姓之脂膏。當樓船泛泛於疊浪，恨珠貝又輕於鴻毛。又不見朝來津亭維一舠，中有一士青其袍。赴宰邑之良日，任波吼而風號。是知溺名溺利者，
霅溪夜宴詩 水神 
山勢縈回水脈分，水光山色翠連雲。四時盡入詩人詠，役殺吳興柳使君。
霅溪夜宴詩 水神 
渺渺煙波接九疑，幾人經此泣江蘺。年年綠水青山色，不改重華南狩時。
霅溪夜宴詩 水神 
浪闊波澄秋氣涼，沉沉水殿夜初長。自憐休退五湖客，酒酣獨泛扁舟去，笑入琴高不死鄉。
霅溪夜宴詩 水神 
珠光龍耀火燑燑，夜接朝雲宴渚宮。鳳管清吹淒極浦，雲雨各飛真境後，不堪波上起悲風。
霅溪夜宴詩 水神 
鳳鶱鶱以降瑞兮，患山雞之雜飛。玉溫溫以呈器兮，既瑞器而無庸兮，宜昏暗之相微。徒刳石以為舟兮，矜孑孑于空江兮，靡群援之可依。血淋淋而滂流兮，羈魂汩沒兮我名永浮，碧波雖涸兮厥譽長流。向使甘言盛行於曩昔，豈今日居君王之座頭。是知貪名徇祿而隨世磨滅者，雖正寢之死乎無得與吾儔。當鼎足之嘉會兮，獲周旋于君侯。雕盤玉豆兮羅珍羞，
霅溪夜宴詩 水神 
行殿秋未晚，水宮風初涼。誰言此中夜，得接朝宗行。靈鼉振冬冬，神龍耀煌煌。紅樓壓波起，翠幄連雲張。玉簫冷吟秋，瑤瑟清含商。賢臻江湖叟，貴列川瀆王。諒予衰俗人，無能振頹綱。分辭皆亂世，樂寐蛟螭鄉。棲遲幽島間，幾見波成桑。爾來盡流俗，難與傾壺觴。今日登華筵，稍覺神揚揚。方歡滄浪侶，遽恐白日光。海人瑞錦前，豈敢言文章。聊歌靈境會，此會誠難忘。
霅溪夜宴詩 水神 
雪集大野兮血波洶洶，玄黃交戰兮吳無全隴。既霸業之將墜，宜嘉謨之不從。國步顛蹶兮吾道遘凶，願保上善之柔德，何行樂之地兮難相逢。
為劉洪作 輔國將軍 
烏烏在虛飛，玄駒遂野依。名今編戶籍，翠過葉生稀。個樹枝條朽，三花五面啼。移家朝度日，誰覺□□□。
語 太白山神 
三珠並一珠，驢馬沒人驅。歲月甲庚午，中興戊己土。
月夜吟 瀵水神 
夜月明皎皎，綠波空悠悠。
答鄭生歌 湘中蛟女 
溯青山兮江之隅，拖湘波兮褭綠裾。荷拳拳兮情未舒，匪同歸兮將焉如。
風光詞 湘中蛟女 
隆佳秀兮昭盛時，播熏綠兮淑華歸。故里荑與處萼兮，醉融光兮渺渺彌彌，迷千里兮涵煙眉。晨陶陶兮暮熙熙，
附：鄭生詩 湘中蛟女 
情無垠兮水湯湯，懷佳期兮屬三湘。
感懷詩 龍女 
海門連洞庭，每去三千里。十載一歸來，辛苦瀟湘水。
寄張無頗 廣利王女 
羞解明璫尋漢渚，但憑春夢訪天涯。紅樓日暮鶯飛去，愁殺深宮落砌花。燕語春泥墮錦筵，情愁無意整花鈿。寒閨欹枕不成夢，香炷金爐自褭煙。
與崔渥冥會雜詩 不詳 
萬里同心別九重，定知涉曆此相逢。誰人翻向群峰路，不得蒼梧徇玉容。春鳥交交引思濃，豈期塵跡拜仙宮。鸞歌鳳舞飄珠翠，疑是陽臺一夢中。鸞輿昔日出蒲關，一去蒼梧更不還。若是不留千古恨，湘江何事竹猶斑。愁聞黃鳥夜關關，溈汭春來有夢還。遺美代移刊勒絕，唯聞留得淚痕斑。方承恩寵醉金杯，豈為干戈驟到來。亡國破家皆有恨，捧心無語淚蘇台。桃花流水兩堪傷，洞口煙波月漸長。莫道仙家無別恨，至今垂淚憶劉郎。涇陽平野草初春，遙望家鄉淚滴頻。當此不知多少恨，至今空憶在靈姻。目斷魂銷正惘然，九疑山際路漫漫。何人知得心中恨，空有湘江竹萬竿。常說仙家事不同，偶陪花月此宵中。錦屏銀燭皆堪恨，惆悵紗窗向曉風。
又湘妃詩四首 不詳 
渺渺三湘萬里程，淚篁幽石助芳貞。孤雲目斷蒼梧野，不得攀龍到玉京。碧杜紅蘅縹緲香，冰絲彈月弄清涼。峰巒一一俱相似，九處堪疑九斷腸。玉輦金根去不回，湘川秋晚楚弦哀。自從泣盡江蘺血，夜夜愁風怨雨來。少將風月怨平湖，見盡扶桑水到枯。相約杏花壇上去，畫闌紅子鬥摴蒱。
與何光遠贈答詩 何光遠 
簷上簷前燕語新，花開柳發自傷神。誰能將我相思意，說與江隈解佩人。
與何光遠贈答詩 龍女 
坐久風吹綠綺寒，九天月照水精盤。不思卻返沈潛去，為惜春光一夜歡。
與何光遠贈答詩 何光遠 
澹蕩春光物象饒，一枝瓊豔不勝嬌。若能許解相思佩，何羨星天渡鵲橋。
與何光遠贈答詩 何光遠 
玉漏涓涓銀漢清，鵲橋新架路初成。催妝既要裁篇詠，鳳吹鸞歌早會迎。寶車輾駐彩雲開，誤到蓬萊頂上來。瓊室既登花得折，永將凡骨逐風雷。
與何光遠贈答詩 龍女 
負妾當時寤寐求，從茲粉面阻綢繆。宮空月苦瑤雲斷，寂寞巴江水自流。
寄紫蓋陽居士 黃陵美人 
落葉棲鴉掩廟扉，菟絲金縷舊羅衣。渡頭明月好攜手，獨自待郎郎不歸。
贈謝府君 吳興神女 
玉釵空中墮，金釧色已歇。獨泣謝春風，秋夜傷明月。